Document ID: 32003R0068

Komission asetus (EY) N:o 68/2003,
annettu 16 päivänä tammikuuta 2003,
muista lähteistä kuin tilastollisista tutkimuksista peräisin olevien tietojen käytöstä ja tulosten toimittamisen määräajoista vuonna 2003 järjestettävässä maatilojen rakennetta koskevien yhteisön tilastotietojen keruussa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatilojen rakennetta koskevien yhteisön tilastotietojen keruun järjestämisestä 29 päivänä helmikuuta 1988 annetun neuvoston asetuksen (ETY) N:o 571/88(1), sellaisena kuin se on viimeksi muutettuna komission asetuksella (EY) N:o 143/2002(2), ja erityisesti sen 8 artiklan 2 kohdan ja liitteessä II olevan 5 kohdan,
sekä katsoo seuraavaa:
(1) Asetuksen (ETY) N:o 571/88 8 artiklan 2 kohdan mukaisesti eräät jäsenvaltiot ovat pyytäneet saada komissiolta luvan käyttää joidenkin ominaisuuksien osalta muista lähteistä kuin tilastollisista tutkimuksista jo saatavilla olevia tietoja.
(2) Rakennetutkimuksen tuloksilla on suuri merkitys yhteiselle maatalouspolitiikalle. Tutkimuksessa käytettävien tietojen on oltava korkealaatuisia ja sen vuoksi muista lähteistä kuin tilastollisista tutkimuksista peräisin olevien tietojen käyttö voidaan hyväksyä vain, jos ne ovat yhtä luotettavia kuin tilastollisista tutkimuksista saatavat tiedot.
(3) Komissio vahvistaa maatilojen rakennetta koskevien yhteisön tilastotietojen vuoden 2003 keruuta koskevat määräajat yksittäisten tutkimustietojen toimittamiselle ottaen huomioon, että keruun aikataulu on erilainen eri jäsenvaltioissa.
(4) Rakennetutkimuksen tulokset ovat tärkeitä yhteiselle maatalouspolitiikalle ja ajan tasalla olevien tietojen kysyntä kasvaa koko ajan, joten tiedot on käsiteltävä ja toimitettava komissiolle (Eurostat) mahdollisimman nopeasti.
(5) Tässä asetuksessa säädetyt toimenpiteet ovat pysyvän maataloustilastokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Tanska, Saksa, Alankomaat, Itävalta, Ruotsi ja Yhdistynyt kuningaskunta saavat käyttää vuonna 2003 järjestettävässä maatilojen rakennetta koskevien tietojen keruussa muista lähteistä kuin tilastollisista tutkimuksista jo saatavilla olevia tietoja. Käytettävät tietolähteet luetellaan tämän asetuksen liitteessä I.
2. Edellä 1 kohdassa lueteltujen jäsenvaltioiden on toteutettava tarvittavat toimenpiteet sen varmistamiseksi, että niiden toimittamat tiedot ovat vähintään yhtä luotettavia kuin tilastollisisista tutkimuksista saatavat tiedot.
2 artikla
Jäsenvaltioiden on toimitettava maatilojen rakennetta koskevan vuoden 2003 tietojenkeruun validoidut yksittäistiedot liitteessä II mainittuihin määräaikoihin mennessä.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä tammikuuta 2003.

Labels: 18
6